**Συμπληρωματική έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί του Καθορισμού Ειδικών Μέτρων για Μείωση των Ατμοσφαιρικών Ρύπων και Αερίων του Θερμοκηπίου που Προέρχονται από τις Οδικές Μεταφορές Νόμος του 2023»**

**Παρόντες:**

Μαρίνος Μουσιούττας, πρόεδρος Πρόδρομος Αλαμπρίτης

Κώστας Κώστα Γιαννάκης Γαβριήλ

Φωτεινή Τσιρίδου Βαλεντίνος Φακοντής

Δημήτρης Δημητρίου Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων επανεξέτασε το πιο πάνω νομοσχέδιο, για το οποίο υποβλήθηκε ήδη έκθεση στην ολομέλεια του σώματος στις 19 Οκτωβρίου 2023, σε συνεδρία της, που πραγματοποιήθηκε στις 26 Οκτωβρίου 2023. Στη συνεδρίαση αυτή κλήθηκαν και παρευρέθηκαν ενώπιον της επιτροπής εκπρόσωποι του Τμήματος Οδικών Μεταφορών του Υπουργείου Μεταφορών, Επικοινωνιών και Έργων.

Υπενθυμίζεται ότι η συζήτηση του νομοσχεδίου αναβλήθηκε με απόφαση της ολομέλειας του σώματος στη συνεδρία της που πραγματοποιήθηκε στις 19 Οκτωβρίου 2023, ώστε η αρμόδια επιτροπή να επανεξετάσει ορισμένες πρόνοιες αυτού. Υπενθυμίζεται επίσης ότι ο σκοπός του νομοσχεδίου, οι θέσεις και οι απόψεις των εμπλεκομένων, καθώς και τα ζητήματα που απασχόλησαν την επιτροπή περιλαμβάνονται στην αρχική έκθεσή της.

Σύμφωνα με την εν λόγω έκθεση, σκοπός του προτεινόμενου νόμου είναι η θέσπιση νομικού πλαισίου, ώστε να παρασχεθεί η δυνατότητα στον αρμόδιο υπουργό να λαμβάνει μέτρα για τη μείωση των εκπομπών αερίων του θερμοκηπίου και τη μείωση των εκπομπών ατμοσφαιρικών ρύπων με κριτήριο τη μείωση των εκπομπών και των περιβαλλοντικών επιπτώσεων που προέρχονται από τις οδικές μεταφορές.

Στο πλαίσιο της επανεξέτασης του νομοσχεδίου την επιτροπή απασχόλησαν τα ακόλουθα ζητήματα:

1. Το χρονοδιάγραμμα εφαρμογής του προτεινόμενου νόμου από το αρμόδιο υπουργείο και η προτεραιότητα που εκτιμάται ότι θα δοθεί για την εφαρμογή των ειδικών μέτρων. Σημειώνεται ότι ο εκπρόσωπος του Τμήματος Οδικών Μεταφορών ανέφερε ότι με βάση το Σχέδιο Ανάκαμψης και Ανθεκτικότητας ο προτεινόμενος νόμος θα πρέπει να ψηφιστεί πριν από το τέλος του τρέχοντος έτους. Περαιτέρω, όπως συμπλήρωσε, δύο τουλάχιστον από τα ειδικά μέτρα που προνοούνται σε αυτόν θα πρέπει να εφαρμοστούν μέχρι το 2025. Ωστόσο, όπως διευκρίνισε, δεν έχει ακόμα απασχολήσει το υπουργείο ποια από αυτά τα μέτρα θα εφαρμοστούν κατά προτεραιότητα.
2. Η έκταση της δυνατότητας που παραχωρείται στον Υπουργό Μεταφορών, Επικοινωνιών και Έργων να εκδίδει διατάγματα που να αφορούν στη λήψη ειδικών μέτρων για τη μείωση των εκπομπών αερίων του θερμοκηπίου και τη μείωση των εκπομπών ατμοσφαιρικών ρύπων που προέρχονται από τις οδικές μεταφορές, καθώς και ο ρόλος της Τεχνικής Επιτροπής, στην οποία ανατίθεται η μελέτη και η κατάθεση εισηγήσεων για τη λήψη των πιο πάνω ειδικών μέτρων ενώπιον του υπό αναφορά υπουργού. Σημειώνεται ότι ο εκπρόσωπος του Τμήματος Οδικών Μεταφορών ανέφερε ότι εναπόκειται στον εκάστοτε υπουργό να αποφασίζει τα ειδικά μέτρα και ότι ο ρόλος της Τεχνικής Επιτροπής είναι σαφής με βάση τις προτεινόμενες διατάξεις.
3. Η παραχώρηση δυνατότητας στον αρμόδιο υπουργό ο οποίος μεταξύ άλλων ειδικών μέτρων θα καθορίσει τη συγκεκριμένη ημερομηνία μετά από την οποία δεν θα επιτρέπεται η εγγραφή οχημάτων καθορισμένων κατηγοριών, τα οποία δεν πληρούν τις προδιαγραφές αντιρρυπαντικής τεχνολογίας ή/και τα όρια εκπομπών διοξιδίου του άνθρακα (CO2) που καθορίζονται από τον αρμόδιο υπουργό με διάταγμά του που εκδίδεται δυνάμει των διατάξεων του ίδιου νόμου ή/και που κινούνται με συμβατικά καύσιμα. Ειδικότερα, σύμφωνα με τον εκπρόσωπο του Τμήματος Οδικών Μεταφορών το μέτρο αυτό συμπεριλαμβάνεται στη δέσμη προτάσεων της Ευρωπαϊκής Ένωσης, η οποία αποσκοπεί στη διαμόρφωση πλαισίου για την επίτευξη των κλιματικών στόχων της Ευρωπαϊκής Ένωσης με την ονομασία «Προσαρμογή στον στόχο του 55%» (Fit for 55). Περαιτέρω, η δέσμη αυτή αποτελεί μια σειρά προτάσεων για την αναθεώρηση και την επικαιροποίηση της ενωσιακής νομοθεσίας και για τον καθορισμό νέων πρωτοβουλιών, με στόχο να διασφαλιστεί ότι οι πολιτικές της Ευρωπαϊκής Ένωσης συνάδουν με τους κλιματικούς στόχους που έχουν συμφωνηθεί από το Συμβούλιο και το Ευρωπαϊκό Κοινοβούλιο. Όπως επίσης επισήμανε, σε περίπτωση που δεν συμπεριληφθεί στο υπό εξέταση νομοσχέδιο, το εν λόγω μέτρο θα πρέπει να υιοθετηθεί στη συνέχεια κατά την εναρμόνιση του εθνικού με το ενωσιακό νομοθετικό πλαίσιο, για αυτό και το υπουργείο μερίμνησε για την ολοκληρωμένη ρύθμιση του νόμου σύμφωνα με τις τελευταίες εξελίξεις γύρω από το όλο θέμα.
4. Το ενδεχόμενο προσθήκης στο άρθρο 6 που αφορά τις εξαιρέσεις από την εφαρμογή των προνοιών του προτεινόμενου νόμου και των οχημάτων παροχέων διάφορων αναγκαίων υπηρεσιών για την καθημερινότητα προς τους διαμένοντες στις περιοχές που θα εφαρμοστούν ειδικά μέτρα, όπως είναι οι υδραυλικοί, οι ηλεκτρολόγοι, οι ιερείς, οι συντηρητές και άλλου παρόμοιου είδους επαγγέλματα ή λειτουργήματα. Για την εισήγηση αυτή ο εκπρόσωπος του Τμήματος Οδικών Μεταφορών ανέφερε ότι, παρ’ όλο που ενδεχομένως να υφίσταται τέτοια ανάγκη, εντούτοις δεν κρίνεται σκόπιμη η προσθήκη της εν λόγω εξαίρεσης, καθότι η εφαρμογή του προτεινόμενου νόμου θα καθίστατο ιδιαίτερα δυσχερής.
5. Το ενδεχόμενο τροποποίησης των προτεινόμενων διατάξεων, κατά τρόπο ώστε τα οχήματα της Κυπριακής Υπηρεσίας Πληροφοριών να εξαιρούνται από την εφαρμογή των προνοιών του προτεινόμενου νόμου, όπως θα εξαιρούνται και τα οχήματα της Αστυνομίας, των ενόπλων δυνάμεων, των υπηρεσιών πολιτικής άμυνας, της Πυροσβεστικής Υπηρεσίας, των ασθενοφόρων και των υπηρεσιακών οχημάτων των αρχών τοπικής διοίκησης, για τα οποία έχει ήδη συμπεριληφθεί σχετική πρόνοια. Ειδικότερα, η διόρθωση αυτή κρίνεται σκόπιμη, ώστε ο προτεινόμενος νόμος να συνάδει με την αυτονόμηση της Κυπριακής Υπηρεσίας Πληροφοριών από την Αστυνομία, την απρόσκοπτη εκπλήρωση της αποστολής της Κυπριακής Υπηρεσίας Πληροφοριών και την πρόσφατη ψήφιση του περί Μηχανοκινήτων Οχημάτων και Τροχαίας Κινήσεως (Τροποποιητικού) (Αρ. 2) Νόμου του 2023. Σημειώνεται ότι ο εκπρόσωπος του Τμήματος Οδικών Μεταφορών συμφώνησε με την εν λόγω τροποποίηση.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της και αφού διαμόρφωσε το κείμενο του νομοσχεδίου, ώστε να συμπεριληφθούν στις εξαιρέσεις από την εφαρμογή των προνοιών του προτεινόμενου νόμου και τα οχήματα της Κυπριακής Υπηρεσίας Πληροφοριών, σύμφωνα με τα πιο πάνω, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

31η Οκτωβρίου 2023

Αρ. Φακ.: 23.01.064.025-2023

GA/ΜΓ/ΑΠ